මේ අනුව දිස්ත්‍රික්කයේ අඩු ආදායම්ලාභී පවුල්වල ආර්ථිකය ශක්තිමත් කිරීමේ අරමුණ ඇතිව එම අමාත්‍යාංශය ආරම්භ කර ඇති මේ වැඩසටහන යටතේ අනුරාධපුර දිස්ත්‍රික්කයේ කුඹල් කර්මාන්ත ගම්මාන 24 ක නිෂ්පාදන ඉහළ නැංවීමට අවශ්‍ය යටිතල පහසුකම් ලබා දෙමින් අදාළ නිෂ්පාදන මිලට ගැනීමට කටයුතු කර තිබේ.අමාත්‍යාංශය මිලදී ගත් මැටි වළං අනුරාධපුර ඇතුළු දිවයිනේ විවිධ ප්‍රදේශවල පවුල් එක්ලක්ෂ හැත්තෑපන්දහස් හයසිය අසූවකට මේ වන විට නොමිලේ ලබා දී තිබේ.ගලෙන්බිඳුණුවැව ඇල්ලවැව සහ මිහින්තලේ හේනවත්ත යන ප්‍රදේශවල පවුල් 1157 කට නොමිලේ මැටි වළං බෙදා දීම පසුගියදා ළමා සංවර්ධන හා කාන්තා කටයුතු ඇමැති තිස්ස කරල්ලියද්ද මහතාගේ ප්‍රධානත්වයෙන් සිදු කෙරිණි.කුඹල් කර්මාන්තය ආශ්‍රිත ගම්මාන වල කාන්තා කමිටු පිහිටුවා කාන්තාවගේ ආර්ථිකය ඉහළ නැංවීමටද, එම දිස්ත්‍රික්කයේ බහුලව දක්නට ලැබෙන වකුගඩු රෝගයට පිළියමක් ලෙසද මෙලෙස මැටි වළං බෙදා දීමට පියවර ගෙන ඇතැයි ඇමැති තිස්ස කරල්ලියද්ද මහතා කීවේය.ගලෙන්බිඳුණුවැව ඇල්ලවැව මැටි වළං බෙදා දීමේ අවස්ථාවට උතුරුමැද පළාත් සභා මන්ත්‍රීනි කල්‍යාණි කරල්ලියද්ද මහත්මිය හා ගලෙන්බිඳුණුවැව ප්‍රාදේශීය සභාවේ සභාපති නාමල් විජේවර්ධන මහතා ඇතුළු ප්‍රදේශවාසීහු විශාල පිරිසක් සහභාගී වූහ..